הממשלה אישרה היום (שני) את התוכנית הכלכלית של ראש הממשלה בנימין נתניהו ושר האוצר ישראל כ״ץ - "רשת ביטחון 2020-2021". הממשלה אישרה טיוטת חוק הכוללת מספר נושאים בתוכנית הכלכלית שמחייבים שינוי חקיקה: הרחבת הזכאות לדמי אבטלה, מענק הסתגלות לבני 67 ומעלה, סיוע לעצמאים ולעסקים, הרחבת היתר משיכה מפיקדון חיילים משוחררים ופטור ממס על משיכת הכספים מקרן השתלמות.
בנוסף, אישרה הממשלה טיוטת חוק להרחבת המסגרת התקציבית לשנים 2020-2021 ב-24 מיליארד שקלים לצורך הרחבה ומימוש התוכנית. טיוטות החוק יובאו לאישור הכנסת באופן מיידי. בהמשך, דיון במליאת הכנסת בנושא ננעל בלי שהועברו המענקים לעצמאים בקריאה ראשונה. נתניהו הבטיח לעובדים העצמאים כסף עד יום רביעי הקרוב, במידה ויצליחו להעלות את החוק בקריאה שנייה ושלישית באותו היום.
- דמי אבטלה מלאים עד סוף יוני 2021 או עד ירידת האבטלה מתחת ל-10%. מתחת ל-10% ירדו דמי האבטלה ל-75% מקצבת האבטלה. עם ירידת שיעור האבטחה מתחת ל-7.5% תיפסק הארכת הזכאות בתום 30 יום.
- הכשרת עובדים והשמתם - הגדלה נרחבת בהיקף ההכשרות המקצועיות ושילוב מעסיקים בתהליך ההכשרה. הוחלט להקים צוות בראשות מנכ״ל משרד רה״מ ומנכ״לית משרד האוצר לקידום תעסוקה.
הגדלת הלוואות מסובסדות בערבות מדינה ובתנאים משופרים - הרחבת הלוואות מסובסדות בערבות המדינה לעסקים קטנים, בינוניים גדולים בכ-28 מיליארד ש"ח והעמדתה על סך של 50 מיליארד ש"ח. הגדלת היקף ההלוואות לעד 24% ממחזור העסק, הכנסת שחקנים נוספים ואפשרות ללקיחת הלוואה משני גופים שונים וטיפול בחסמים למיצוי המסגרת. מדובר בהרחבה משמעותית של התכונית שתאפשר לעסקים רבים לקבל אשראי בתנאים אטרקטיביים. הרחבת הקרן דורשת את אישור ועדת הכספים.